በተጠናቀቀው ዓመት 19 ነጥብ 2 ቢሊየን ብር የሚያወጣ የብረታ ብረት ምርቶች ለገበያ ገብተዋል
– በተጠናቀቀው የበጀት ዓመት 19 ነጥብ 2 ቢሊየን ብር ሊያወጣ የሚችል የብረታ ብረት ምርቶች ተመርቶ ወደ ገበያ መግባቱን የብረታ ብረት ኢንዱስትሪ ልማት ኢንስቲትዩት አስታወቀ፡፡የኢንስቲትዩቱ የኮርፖሬት ኮሙኒኬሽን ዳይሬክቶሬት ዳይሬክተር አቶ ፊጤ በቀለ ለዋልታ ኢንፎርሜሽን ማዕከል እንደገለፁት፤ በ19 ነጥብ 2 ቢሊየን ብር ተመርቶ ለገበያ የቀረበው የተለያየ መጠን ያለው የአርማታ ብረት፣ ሽቦ፣ የስልክ ገመድ፣ ኬብል፣ ቆርቆሮ፣ ሚስማር፣ ለቤት ውስጥ አገልግሎት የሚውሉ የተለያዩ ምርቶችና ሌሎች ቁሳቁሶች ናቸው፡፡ምርቶቹ በመካከለኛና በከፍተኛ ኢንዱስትሪዎች ብቻ የተመረቱ መሆናቸውን ነው አቶ ፊጤ የገለፁት፡፡ በእድገትና ትራንስፎርሜሽን እቅዱ በዘንድሮው ዓመት 33 ነጥብ 8 ቢሊየን ብር ዋጋ ያለው ምርት ለማምረት ታቅዶ 19 ነጥብ 2 ቢሊየን ብር ሊያወጣ የሚችል ምርት መመረቱን ጠቁመዋል፡፡አፈፃፀሙ ከእቅዱ አንፃር ቢቀንስም ከባለፉት አመታት ተመሳሳይ ወቅት ጋር ሲነፃፀር ግን የዘንድሮው ብልጫ እንዳለው አቶ ፊጤ ገልፀዋል፡፡በ2006 የበጀት ዓመትም ከ983ሺ 500 ቶን በላይ የብረታ ብረት ምርት ይመረታል ተብሎ ይገመታል፡፡እንደ አቶ ፊጤ ገለፃ የብረታ ብረት ኢንዱስትሪው 16 ነጥብ 4 በመቶ ኢኮኖሚውን በማሳደግ በኩል ድርሻ እንዳለው ገልፀው፤ መንግስትም ዘርፉን ለማሳደግ የተለየ ትኩረት በመስጠት ክትትልና ድጋፍ እያደረገ ነው ብለዋል፡፡በመላው ሀገሪቱ ከ194 በላይ የሚሆኑ በመካከለኛና በከፍተኛ ደረጃ ላይ ያሉ ኢንዱስትሪዎች እንዳሉ ጠቁመው፤ ከነሱ መካከልም መንግስት ትኩረት ለሰጣቸው 51 ኢንዱስትሪዎች ድጋፍ ክትትል የማድረግ ስራ እየሰራ መሆኑን ተናግረዋል፡፡ሶስት የሚሆኑት ኢንዱስትሪዎችም በሚቀጥለው የበጀት ዓመትም ወደ ማምረት ይሸጋገራሉ ተብሎ እንደሚጠበቅ ገልፀው፤ በምርት በኩልም 107ሺ ቶን የሚገመት የብረታ ብረት ምርት የማምረት አቅም ይኖራቸዋል ተብሎ እንደሚጠበቅም አመልክተዋል፡፡እንደ አቶ ፊጤ ገለፃ በአሁኑ ወቅት በሀገሪቱ ያለው የብረታ ብረት የነፍስ ወከፍ ፍጆታ 17 ነጥብ 75 ሲሆን፤ በእድገትና ትራንስፎርሜሽን እቅድ አመቱ መጨረሻ  34 ነጥብ 7 ኪሎ ግራም የማድረስ እቅድ ተይዞ እየተሰራ ነው ብለዋል፡፡በአዲሱ የበጀት ዓመትም የገቢ ምርቶችን በሀገር ውስጥ በማምረት ለመተካት የሚያስችሉ ስራዎችን እየተሰሩ መሆናቸውን ጠቁመው፤ ወደ ውጪ በማላክም የውጪ ምንዛሬ የሚገኝበትን ስራ ለመስራት ታቅዷል ሲሉ አቶ ፊጤ መናገራቸውን ዋልታ ኢንፎርሜሽን ማዕከል ዘግቧል፡፡